Document ID: /roh_data/filtered/fineweb-2-filterrobots_roh.jsonl.gz/72132

Kanton Graubünden
Chantun Grischun
Cantone dei Grigioni
Projects da vias
La via da Samignun survegn in nov tunnel "Val Pischöt"
La regenza grischuna ha approvà il project d'exposiziun per curreger la via da Samignun, traject dal tunnel "Val Pischöt". La part centrala dal traject da la via da Samignun che duai vegnir engrondì e che ha ina lunghezza da circa 560 meters è il nov tunnel "Val Pischöt" cun ina lunghezza da 290 meters. El remplazza la galaria existenta. Grazia a quest project po la segirezza dal traffic e dal manaschi vegnir augmentada per quest traject e plinavant poi vegnir cuntanschì ch'il traffic circulescha qua cuntinuadamain. Meglieraziuns datti ultra da quai per il mantegniment da la via e per il servetsch d'enviern. Ils custs totals dal project importan 16 milliuns francs.
La substanza architectonica da la via da Samignun deriva per gronda part anc dal cumenzament dal 20. tschientaner ed è dapi lura vegnida renovada e restaurada per gronda part mo punctualmain. En il sectur da la galaria existenta "Val Pischöt" na correspunda la via betg pli a las pretensiuns actualas en quai che reguarda la ladezza e la geometria. Ultra da quai è la via exposta a numerus privels da la natira sco lavinas e crudada da crappa. L'enviern sto ella mintgamai vegnir serrada per plirs dis pervia da lavinas
Ultra da quai ha la regenza approvà 1 milliun francs per lavurs da construcziun sin ils suandants trajects:
- via dal Partenz: lavurs d'impressari, sutpassadi da viafier "Wolfgang"
Gremi: regenza
Funtauna: rg chanzlia chantunala dal Grischun